Informasjonssjef i NRK til VG: – Vi beklager overfor lytterne

PINLIG: En intern samtale mellom personer i NRK gikk ved et uhell på lufta under dagens sending av Radioresepsjonen. Foto:Frode Hansen,VG

NRK kringkastet intern samtale under Radioresepsjonens sending

En person ble hengt ut på direkten da en privat samtale ved en feil gikk på lufta under dagens RR-sending, på NRK P13.

Marthe Berg

Oppdatert 2. oktober 2014

Artikkelen er over fem år gammel

Under Radioresepsjonens (RR) sending torsdag ettermiddag ble en privat samtale mellom to NRK-ansatte ved en feiltagelse kringkastet, og la seg over lyden fra Radioresepsjonens sending.

I samtalen som overstyrte sendingen ble det blant annet snakket om en navngitt person, og det ble sagt at vedkommende alltid er for sen på jobb.

– Det er det flaueste man kan oppleve som radiomedarbeider, å gå inn i et studio som er på lufta. Jeg unner ingen den følelsen, sier Radioresepsjonens Tore Sagen til VG.

Han forteller at han ikke fikk med seg så mye av innholdet i samtalen.

– Jeg skjønte at det handlet om personalpolitikk, og det er noe jeg vanligvis ikke blander meg bort i, sier han, og fortsetter:

– Selvfølgelig er det uheldig, da begynner jo dere å ringe, men kunne vært verre. Jeg sier som sjefene i NRK pleier å si: Verden står til påske!

Beklager overfor lytterne

Informasjonssjef i NRK, Øyvind Werner Øfsti, bekrefter at det ikke er noen i Radioresepsjonen som står bak samtalen.

– Det som har skjedd er at Radioresepsjonen gikk i opptak, det ble ikke sendt direkte. Dermed sto studio ledig og ble brukt av noen andre, sier han, og fortsetter:

– Beklageligvis, ved en feil, har en samtale mellom personer i NRK gått direkte ut fra dette studio som om det var en vanlig direktesending, og lagt seg oppe på Radioresepsjonen sin sending.

Øfsti vil ikke si noe om hvem som står bak den pinlige samtalen, som åpenbart ikke var ment for programmets mange lyttere.

– Jeg har ikke lyst til å kommentere hvem som snakker, men det var ikke noen fra Radioresepsjonen som snakket i telefonsamtalen som la seg oppe på sendingen deres, sier han.

Vil ikke kommentere innholdet

Informasjonssjefen forteller at de beklager hendelsen overfor lytterne, men kommenterer ikke innholdet.

– Vi beklager selvfølgelig overfor lytterne og RR-fans som fikk et strekk av sendingen ødelagt, sier informasjonssjefen.

– Hva med innholdet i samtalen? Kan det oppfattes uprofesjonelt?

– Innholdet i samtalen ser jeg ikke noen grunn til å kommentere, men vi beklager at lyden gikk ut. Det er en feil som har skjedd som ikke skulle skjedd, og vi jobber hele tiden for å ha gode kontrollrutiner, men dessverre kom dette ut. Men selve samtalen var intern og det mener jeg at den fortsatt skal være, sier han.

Kanalsjef for NRK P13, Stig Holmer, har ikke besvart VGs henvendelser.

Publisert: 02.10.14 kl. 15:46 Oppdatert: 02.10.14 kl. 16:36

Mer om Radio